***Visoka šola za varstvo okolja*** v sodelovanju z ***Lovsko zvezo Slovenije*** organizira

**vabljena predavanja o AFRIŠKI PRAŠIČJI KUGI (APK)**, ki jih bodo izvedli uveljavljeni evropski raziskovalci divjega prašiča,

**v torek, 20. aprila 2021 (16.00–20.00)**, v obliki video konference

|  |  |  |  |  |
| --- | --- | --- | --- | --- |
| **Čas** | **Naslov** | **Predavatelj** | **Predavateljeve izkušnje** | **Izvleček predavanja** |
| 16.00–16.45 | **Afriška prašičja kuga, grožnja za divje in domače prašiče** | **Dr. Laura Iacolina**  *Univerza na Primorskem, Fakulteta za matematiko, naravoslovje in informacijske tehnologije* | Laura je raziskovalka genetike prostoživečih živali. Njene raziskave so večinoma s področja hibridizacije in kombinacije vedenjskih ter genetskih informacij. Je glavna urednica nedavno izdane znanstvene monografije o afriški prašičji kugi. | Afriška prašičja kuga je hemoragična bolezen prašičev z veliko smrtnostjo. Izvorno je bila omejena zgolj na dele afriške celine, a se zaradi človekovih dejanj zdaj širi po vsem svetu s pomembnimi posledicami za prašičerejo, domače in divje prašiče. Čeprav je znanje o tej bolezni zelo napredovalo, je še vedno veliko neznanega. Odkar se je bolezen pojavila v Evropi, je opisan nov epidemiološki cikel, zaradi česar je izkoreninjenje bolj zahtevno. Vseeno imamo na voljo orodja za zajezitev in potencialno izkoreninjenje bolezni, kot so to storili na Češkem in v Belgiji. Kljub temu ostajajo ključni preventiva in biovarnostni ukrepi; pomembna sta še vzajemno delovanje vseh uporabnikov prostora in sodelovanje znotraj znanstvene skupnosti. |
| 17.00–18.30 | **Širjenje s smrtjo: vloga živih in mrtvih divjih prašičev za epidemijo afriške prašičje kuge** | **Dr. Tomasz Podgórski**  *Czech University of Life Sciences, Praga, Češka*  *&*  *Mammal Research Institute, Polish Academy of Sciences, Bialowieza, Poljska* | Tomasz je biolog, ki se raziskovalno osredotoča na vedenjsko ekologijo in upravljanje prostoživečih živali. Od leta 2014 se ukvarja z raziskavami in upravljanjem APK na nacionalni (Poljska) in evropski ravni. Trenutno znanstveno deluje na Češkem, kjer proučuje vplive upravljavskih ukrepov na vedenjske odzive divjih prašičev in navadnega jelena. | Divji prašič je naravni rezervoar afriške prašičje kuge v Evropi, zato imajo premiki osebkov in socialno vedenje ključno vlogo za prenos ter širjenje APK. V zadnjih desetletjih je bilo pridobljenega veliko znanja o ekologiji divjih prašičev; zdaj je povezovanje le-tega z epidemičnimi značilnostmi APK postalo ključni izziv za raziskovalce in upravljavce populacij. V predavanju bodo predstavljene najnovejše ugotovitve o ekologiji APK in izpostavljeni tisti vidiki ekologije in vedenja divjih prašičev, ki so pomembni za širjenje ter obstoj bolezni. Tomasz bo na primeru uspešnega izkoreninjenja afriške prašičje kuge na Češkem pokazal, kako se lahko nova znanstvena spoznanja oz. znanja o ekologiji vrste učinkovito prenesejo v nadzor bolezni v praksi. |
| 18.45–19.30 | **Upravljanje in ukrepi zoper afriško prašičjo kugo v Belgiji** | **Dr. Alain Licoppe**  *Wallonia Public Service (SPW-ARNE-DEMNA), Gembloux, Belgija* | Alain je raziskovalec s področja gozdarskih ved. Specializiran je za upravljanje populacij divjadi in je vodja skupine, odgovorne za upravljanje divjadi v regionalni upravi Valonije. Je član nacionalne ekspertne komisije za ASF, ki je bila ustanovljena na začetku izbruha te bolezni v Belgiji. | Belgija se je leta 2018 soočila z nepričakovanim vnosom APK v populacijo divjih prašičev. Omejitev širjenja in izkoreninjenje bolezni sta bili omogočeni s kombinacijo ukrepov, kot so zagotovitev popolnega miru v gozdu, organizirano iskanje trupel/kadavrov poginulih prašičev, ograjevanje okuženega območja in drastično poseganje v populacijo v tem območju. Ti ukrepi, ki so se izvajali več kot dve leti, so omogočili izkoreninjenje bolezni oz. povrnitev statusa APK proste države, pa tudi normalizacijo trga svinjine v Belgiji. Brez cepiva zoper APK je edini način za obvladovanje bolezni umno upravljanje gostiteljske vrste (divjih prašičev), pri čemer je ključen razvoj znanja o prostoživečih živalih in njihovem upravljanju ter tesno sodelovanje med upravljavci populacij in veterinarji. |
| 19.30–20.00 | **Razprava** | | | |